PICURI DE ÎNŢELEPCIUNE 
SĂPTĂMÂNA LUMINATĂ 

IZVORUL... TĂMĂDUIRII 


1. „Aceasta este o sărbătoare care se prăznuieşte de către creştinii ortodocşi, în prima 
vineri din săptămâna de după Sf. Paşti, numită şi "Săptămâna Luminată". Ea este dedicată 
Maicii Domnului şi este strâns legată de învierea Domnului Hristos. Pare a fi o sărbătoare mică, 
totuşi este foarte importantă, întrucât ne arată poziţia Maicii Domnului în lucrarea mântuirii. 
Odată cu primul Paşte, Maica Durerii devine Maica bucuriei sfinte, care răspândeşte 
pretutindeni sămânţa învierii si a vieţii. Sărbătoarea de astăzi ne aminteşte de o minune săvârşită 
prin apa unui izvor, prin mijlocirea Maicii Domnului. Peste acel izvor, s-a construit o biserică 
numită "IZVORUL TĂMĂDUIRII". Acest izvor material ne arată Izvorul cel viu al mântuirii 
noastre, pe Maica Domnului, la care găseşte speranţă, mângâiere şi încurajare tot sufletul 
întristat şi necăjit". 


+ + + 

2. „Părinţii Sinodului ecumenic din Efes (431) ne-au învăţat să ne adresăm Preacuratei 
astfel: "PREASFĂNTĂ MĂRIE, MAICA LUI DUMNEZEU, ROAGĂ-TE PENTRU NOI 
PĂCĂTOŞII". încă din primele veacuri creştine, Maica Domnului se bucura de o cinstire aleasă 
în lumea creştină, care o socoteşte cea dintâi rugătoare şi mijlocitoare înaintea Prea Sfintei 
Treimi. Pictorii se inspiră din cea mai ideală frumuseţe pentru ca s-o zugrăvească şi 
îngenunchează când îi pictează faţa. Poeţii îi dedică cele mai adânci şi mai sublime versuri. 
Oratorii şi sciitorii bisericeşti, precum şi Sfinţii Părinţi, în scrierile şi cuvântările lor, se întrec 
spre a-i împleti cele mai frumoase cununi de laudă. Naţiunile, ţările, oraşele, cetăţile, cetele 
călugăreşti, familiile creştine, credincioşii o aleg ocrotitoare a lor pe aceea care este "plină de 
har" şi "binecuvântată între femei". Poporul român care s-a născut creştin, aduce la picioarele 
Maicii Domnului cele mai sfinte sentimente de recunoştinţă pentru felul în care a lucrat ea în 
mijlocul acestui neam ". 

Pop Irineu (1953-), 
Arhiepiscop de Alba Iulia, cărturar creştin. 

3. „MAICA DOMNULUI" este mana duhovnicească cu care s-a hrănit neamul nostru 
românesc, în veacurile zdruncinatei sale epopei. Pe Născătoarea de Dumnezeu cu dumnezeiescul 
prunc la sân au zugrăvit-o de-a pururi iconarii noştri, au învăluit-o în nouri de tămâie şi de 
rugăciune preoţii noştri, au privit-o în catapeteasmă părinţii noştri, au ţinut-o sub căpătâi 
mamele noastre, au iubit-o şi sărutat-o copiii noştri, au implorat-o şi şi au preacinstit-o neam de 
neamul nostru. Aşa ne-au dat-o apostolii străvechi, care ne-au venit de peste Dunăre şi din 
Bizanţ. Asa ne-a învătat Biserica dreptmăritoare si adevărată a Răsăritului. Asa s-a închegat 

psihologia noastră şi evlavia noastră ", 

Gala Galaction (Grigore Pişculescu),(1879-1961), 
scriitor şi preot ortodox, profesor de teologie, traducător 

de Biblie în limba română 

P.S. „Fără Dumnezeu şi religie, adică fără teama şi respectul lui Dumnezeu, UNDE ar 
ajunge omenirea? Cea mai fericită zi din viaţa mea a fost atunci când, mic copil fiind, 
mergeam la Sfânta Biserică şi am primit Sfânta împărtăşanie. Evanghelia nu este numai o 



carte, ci fiinţă, cu o lucrare şi o putere care biruie totul”. Napoleon Bonaparte-împărat al 
Franţei (1769-1821). 


Părintele Ilie 



